text: Recuperades més de 30 tones de tèxtil usat al Baix Ebre - Imagina Ràdio
  Recuperades més de 30 tones de tèxtil usat al Baix Ebre
  És un augment del 44% respecte al mateix període de l'any anterior
  L'entitat sense ànim de lucre, Humana Fundación Pueblo para Pueblo, ha recuperat 30,8 tones de tèxtil usat als municipis del Baix Ebre durant el primer semestre del 2021 per a donar-les una segona vida mitjançant la reutilització o el reciclat. La recollida selectiva de residu tèxtil representa un augment del 44,3% respecte els primers sis mesos de l'any passat (21,3 tones).
  Els donants han revisat l'armari i han dipositat als contenidors de la Fundació la roba, el calçat, els complements i el tèxtil de la llar que ja no utilitzen. Les més de 30 tones recuperades per Humana equivalen a 138.000 peces de roba que seran reutilitzades o reciclades i en veuran perllongat el cicle de vida útil.
  Aquesta gestió implica un doble benefici: el primer és ambiental perquè en redueix la generació de residus i evita que acabin en un abocador. La recuperació del residu tèxtil durant el primer semestre representa un estalvi de 97 tones de CO 2 no emeses a l'atmosfera.
  El segon benefici és social: consisteix en la creació d'ocupació verda, Humana hi genera un lloc de treball per cada 30.000 kg de tèxtil recollit. A més, els recursos que se n'obtenen es
  destinen a iniciatives socials: després de més de tres dècades d'activitat, tres milions de persones s'han vist involucrades als programes de desenvolupament que Humana du a terme als països del Sud de la mà de contraparts o socis locals; són projectes centrats en la formació de professors de primària, l'impuls de l'agricultura sostenible o la lluita contra el VIH/SIDA, entre altres accions.
  Per municipis, l'entitat ha recollit més roba a:
  Deltebre 11 tones
  L'Ametlla de Mar 7,6 tones
  Roquetes 6,6 tones
  Tortosa 3,8 tones
  Article anteriorEl preu de la llum torna a batre el seu rècord històric per tercer dia consecutiu
  Article següentDeltebre inicia la instal·lació de més de 800 plaques fotovoltaiques en equipaments municipals